
AIŠKINAMASIS RAŠTAS



. Įstatymo projekto rengimą paskatinusios priežastys, parengto projekto tikslai ir uždaviniai

Nuolat augant vidutiniam mokytojų amžiui, svarbu į šią profesiją pritraukti ne tik naujus, tačiau ir aukščiausią mokslinę kvalifikaciją turinčius asmenis, turinčius daktaro ar habilituoto daktaro mokslinį laipsnį. 

Šiuo pakeitimu siekiama, kad tokie asmenys kaip vieną iš galimų karjeros krypčių (arba tuo atveju, jei nesirenka siekti akademinės karjeros) rinktųsi mokytojo profesiją. Šių asmenų pritraukimas yra svarbus siekiant gerinti bendrojo ugdymo kokybę ir sudaryti galimybes mokiniams, turintiems aukštesnių akademinių siekių, mokytis iš/su asmenimis, turinčiais išskirtinių tyrinėjimo ir analizės įgūdžių, įgaunamų rašant mokslinį darbą.

Kartu šiuo projektu siekiama išlaikyti minėtą kvalifikaciją turinčius asmenis bendrojo ugdymo įstaigose ir pritraukti naujus tokią kvalifikaciją turinčius  asmenis; mokytojo profesiją pateikti kaip patrauklią alternatyvą darbui privačiame sektoriuje, ypač tiksliųjų mokslų srityje. Ir toliau išliekant aukštai pvz.: fizikos, chemijos, biologijos, matematikos mokytojų ir privačiame sektoriuje dirbančių ir tokią pačią kvalifikaciją įgijusių asmenų atlygio asimetrijai, bendrojo ugdymo mokyklos negalės būti laikomos patrauklia darbo vieta, kas, savo ruožtu, ribos mokyklų galimybes pilnai išskleisti mokinių potencialą.



. Įstatymo projekto iniciatoriai (institucija, asmenys ar piliečių įgalioti atstovai) ir rengėjai

Įstatymo projekto iniciatorius yra Seimo narys Vytautas Mitalas.



. Kaip šiuo metu yra reguliuojami Įstatymo projekte aptarti teisiniai santykiai

Šiuo metu įstatymo lygmeniu nenumatytas pareiginės algos koeficientų didinimas mokytojams, dirbantiems bendrojo ugdymo mokyklose, kurie yra įgiję mokslų daktaro laipsnį.  

. Kokios siūlomos naujos teisinio reguliavimo nuostatos ir kokių teigiamų rezultatų laukiama

Augs aukščiausią mokslinę kvalifikaciją turinčių asmenų, dirbančių bendrojo ugdymo mokyklose, skaičius ir didės jau dirbančių mokslo daktarų motyvacija ir įsipareigojimai darbui bendrojo ugdymo įstaigose.



. Numatomo teisinio reguliavimo poveikio vertinimo rezultatai (jeigu rengiant Įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta

Neigiamų pasekmių dėl Įstatymo projekto nenumatoma.



. Kokią įtaką priimtas įstatymas turės kriminogeninei situacijai, korupcijai

Įstatymo projektas neturės įtakos kriminogeninei situacijai ir korupcijai.



. Kaip įstatymo įgyvendinimas atsilieps verslo sąlygoms ir jo plėtrai

Įstatymo įgyvendinimas neturės pasekmių verslo sąlygoms ir jo plėtrai. 

. Ar Įstatymo projektas neprieštarauja strateginio lygmens planavimo dokumentams

Įstatymo projektas neprieštarauja strateginio lygmens planavimo dokumentams.



. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios

Kitų įstatymų priimti, pakeisti ar pripažinti netekusiais galios nereikės.



. Ar Įstatymo projektas parengtas laikantis Valstybinės kalbos, Teisėkūros pagrindų įstatymų reikalavimų ir atitinka bendrinės lietuvių kalbos normas, o Įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka

Įstatymo projektas parengtas laikantis Valstybinės kalbos įstatymo, Teisėkūros pagrindų įstatymo ir kitų teisės norminių aktų rengimo tvarką reglamentuojančių teisės aktų reikalavimų ir atitinka bendrinės lietuvių kalbos normas. Įstatymo projektu nustatoma sąvoka suderinta Terminų banko įstatymo ir jo įgyvendinamųjų teisės aktų nustatyta tvarka.



. Ar Įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus

Įstatymo projektas neprieštarauja Žmogaus teisių ir pagrindinių laisvių apsaugos konvencijos nuostatoms ir Europos Sąjungos dokumentams.



. Jeigu įstatymui įgyvendinti reikia įgyvendinamųjų teisės aktų, – kas ir kada juos turėtų priimti

Įstatymo projektui įgyvendinti naujų įgyvendinamųjų teisės aktų priimti nereikės.



. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)

Tikslus galimas lėšų poreikis priklausys nuo galutinio daktaro ar habilituoto mokslų daktaro laipsnį turinčių asmenų skaičiaus.

Vilniaus mieste, šiuo metu yra arti devynių dešimčių mokslo daktarų, kurių užimama etato dalis sudaro 62 etatus. Darant prielaidą, kad mokslo daktarai kaip savo gyvenimo ir darbo vietą rinkosi didmiesčius (Vilnius, Kaunas, Klaipėda),  galima teigti, kad jų skaičius bendrojo ugdymo mokyklose visoje Lietuvoje galėtų sudaryti ne daugiau kaip  šimtą etatų. Darant prielaidą, kad vidutinė priemoka (dirbant pilnu etatu) sudaro apie 600 eurų (su mokesčiais), biudžeto poreikis vieneriems metams būtų apie 720 000 eurų.



. Įstatymo projekto rengimo metu gauti specialistų vertinimai ir išvados

Rengiant Įstatymo projektą negauta specialistų vertinimų. 



. Reikšminiai žodžiai, kurių reikia Įstatymo projektui įtraukti į kompiuterinę paieškos sistemą, įskaitant reikšminius žodžius pagal Europos žodyną „Eurovoc“

“pareiginės algos koeficientas”, “mokslų daktaro laipsnis”.



. Kiti, iniciatorių nuomone, reikalingi pagrindimai ir paaiškinimai

Nėra.
